# Anna Erra i Solà

Anna Erra i Solà (Vic, 7 d'octubre de 1965) és una mestra i política catalana que va exercir com a presidenta del Parlament de Catalunya entre el 9 de juny de 2023 i el 10 de juny de 2024. També és diputada a la cambra per Junts per Catalunya. Entre 2015 i 2023 fou alcaldessa de Vic.

## Biografia

Llicenciada en Geografia i Història a la Universitat de Barcelona i diplomada en Magisteri a la Universitat de Vic, durant més de vint anys va treballar com a professora al col·legi Sant Miquel dels Sants de Vic. Ha estat coautora de diversos llibres de text de secundària de Ciències Socials.

### Trajectòria municipal

Entre els anys 2007 i 2015, Erra va ser regidora de diferents competències com ara Educació, Cultura, Comerç i Turisme, a banda de presidir l'àrea Social de l'Ajuntament de Vic des del 2007 fins al 2011, amb Josep Maria Vila d’Abadal i Serra com a alcalde.
En les eleccions municipals de 2015, surt escollida alcaldessa de Vic gràcies a un pacte de govern CiU-PSC, convertint-se en la primera alcaldessa de la ciutat i en el primer càrrec de CDC a la ciutat de Vic. Per fer-ho, va pactar amb l’únic regidor del PSC, Benjamí Dòniga, trencant amb ERC, soci en l'anterior mandat. Un any després, va aconseguir més estabilitat al govern municipal, pactant amb els ecosocialistes Vic per a Tots. A les eleccions municipals de 2019 va confirmar el seu lideratge, obtenint una majoria absoluta, 11 escons de 21 possibles. El juny de 2022 va anunciar que no es presentaria com a alcaldable a les eleccions municipals de 2023, cedint el lloc a Albert Castells, qui va guanyar amb un 29% dels vots.
Com a alcadessa, també fou presidenta del patronat de la Fundació Universitària Balmes (FUB), titular de la Universitat de Vic – Universitat Central de Catalunya.

### Trajectòria al Parlament

El 2017 va anar a les llistes de Junts per Catalunya per Barcelona a les Eleccions al Parlament de Catalunya de 2017. El 19 de juny de 2018, Erra va prendre possessió com a diputada, després que Isabel Ferrer renunciés a l'escó, en ser aquesta última nomenada directora general de Protecció Civil.
Des del 9 d'agost del 2020 és vicepresidenta i responsable de relacions institucionals de Junts per Catalunya.
Després de la inhabilitació de Laura Borràs, el 9 de juny de 2023 fou investida Presidenta del Parlament de Catalunya. En el seu discurs d'investidura, va dir: "Defensaré la sobirania del Parlament de Catalunya per damunt de tot".
El 2024 es presenta a les eleccions al Parlament de Catalunya com a 4$^a$ a la llista per Barcelona de Junts, després de Puigdemont, Anna Navarro i Josep Rull.
Des d'octubre de 2024 és la responsable de polítiques educatives del seu partit.

## Vida privada

En l'àmbit personal, ha estat vinculada al Club Bàsquet Vic on hi ha jugat 9 anys. També és sòcia d'Òmnium Cultural. Està casada i té tres fills.

## Referències

* 1 2 3 4 «Anna Erra, investida presidenta del Parlament de Catalunya». [Consulta: 9 juny 2023].
* ↑ Piñol Mejías, Laia «La nueva alcaldesa de Vic, de CDC, pacta por sorpresa con el PSC». El Periódico de Catalunya, 01-07-2015.
* ↑ 324cat. «EN DIRECTE | Josep Rull, elegit president del Parlament amb el sí d'ERC i CUP i amb polèmica pel vot delegat», 10-06-2024. [Consulta: 10 juny 2024].
* 1 2 3 4 admin. «L'Alcaldessa — Ajuntament de Vic». Arxivat de l'original el 2018-06-22. [Consulta: 21 juny 2018].
* ↑ «Anna Erra és la primera alcaldessa de Vic». El Punt Avui, 14-06-2015.
* ↑ «Anna Erra no optarà a la reelecció: "La meva feina com a alcaldessa de Vic ja haurà acabat"». [Consulta: 9 juny 2023].
* 1 2 «Junts per Catalunya guanya les eleccions municipals de Vic», 29-05-2023. [Consulta: 9 juny 2023].
* ↑ «Junts per Catalunya, la llista del PDECat que liderarà Puigdemont». VilaWeb, 13-11-2017 [Consulta: 13 novembre 2017].
* ↑ «Anna Erra serà diputada al Parlament de Catalunya». Osona.com. [Consulta: 24 juliol 2018].
* ↑ 324cat. «Anna Erra, la professora que ha fet política des de la discreció», 09-06-2023. [Consulta: 9 juny 2023].
* ↑ «Anna Erra i Solà». Portal de la Transparència. Arxivat de l'original el 2020-02-12 [Consulta: 21 juny 2018].
* ↑ «Llista de Junts i Puigdemont per a les eleccions a Catalunya 2024». Vilaweb, 05-04-2024. [Consulta: 6 abril 2024].
* ↑ Sallés, Quico; Botanch, Josep Maria. «Tots els noms de la nova executiva de Junts impulsada per Puigdemont i Turull». El Món.cat, 26-10-2024. [Consulta: 27 octubre 2024].
* ↑ «Qui és i com va entrar en política (per una carambola) la substituta de Borràs», 07-06-2023. [Consulta: 9 juny 2023].
Presidents del Parlament de Catalunya :
1932–1933 • Lluís Companys
1933–1938 • Joan Casanovas
1938–1940 • Josep Irla
1940–1949 • Antoni Rovira
1949–1954 • Manuel Serra
1954–1980 • Francesc Farreras
1980–1984 • Heribert Barrera
1984–1988 • Miquel Coll
1988–1995 • Joaquim Xicoy
1995–1999 • Joan Reventós
1999–2003 • Joan Rigol
2003–2010 • Ernest Benach
2010–2015 • Núria de Gispert
2015–2017 • Carme Forcadell
2018-2021 • Roger Torrent
2021-2022 • Laura Borràs
2023-2024 • Anna Erra
2024-actualitat • Josep Rull :